**INFORMATĪVAIS ZIŅOJUMS**

**Par Eiropas Savienības Nodarbinātības,**

**sociālās politikas, veselības un patērētāju lietu ministru padomes**

**2023. gada 9. oktobra sanāksmē izskatāmajiem Labklājības ministrijas un Kultūras ministrijas kompetencē esošajiem jautājumiem**

2023. gada 9. oktobrī Luksemburgā notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtības jautājumi**

1. **Eiropas semestris 2023:**
   1. **Būtiskākie nodarbinātības izaicinājumi: galvenie Nodarbinātības komitejas vēstījumi, balstoties uz Ikgadējo nodarbinātības pārraudzības ziņojumu un Nodarbinātības pārraudzības instrumentu,**
   2. **Būtiskākie sociālie izaicinājumi: galvenie Sociālās aizsardzības komitejas vēstījumi, balstoties uz Sociālās aizsardzības pārraudzības instrumentu,**
   3. **Priekšlikums Padomes lēmumam par dalībvalstu nodarbinātības politikas pamatnostādnēm**

Nodarbinātības komiteja ir sagatavojusi galvenos vēstījumus, kuros uzsver, ka, neraugoties uz izaicinājumiem, ko rada Krievijas uzsāktais karš Ukrainā, enerģētikas krīze un inflācijas spiediens, ES ekonomikai 2022. gadā ir bijuši salīdzinoši labi rezultāti, darba tirgus ir bijis noturīgs un bezdarba līmenis ir samazinājies. Kopumā visās ES dalībvalstīs ir pieaudzis nodarbinātības līmenis, tādejādi tuvojoties 2030. gada mērķiem. Joprojām saglabājās izaicinājumi attiecībā uz atsevišķu grupu nodarbinātību (vecāka gada gājuma cilvēki, jaunieši, darbinieki ar zemākām prasmēm), kā arī nodarbinātības līmeņa atšķirības starp dzimumiem. Vienlaikus Nodarbinātības komiteja uzsver, ka Eiropas semestris joprojām ir efektīvs koordinācijas mehānisms.

Savukārt Sociālās aizsardzības komiteja savos galvenajos vēstījumos uzsver cenu pieaugumu un reālo mājsaimniecību ienākumu samazināšanos, ņemot vērā Krievijas uzsākto karu Ukrainā un inflāciju. Attiecībā uz progresu nabadzības samazināšanas mērķa sasniegšanai līdz 2030. gadam situācija 2022.gadā būtiski nav mainījusies. Šādu stabilitāti ir nodrošinājuši arī ienākumu atbalsta pasākumi, lai mazinātu augstās inflācijas ietekmi. Kā pozitīvas tendences Sociālās aizsardzības komiteja uzsver mājsaimniecību, kurās neviens nestrādā, skaita samazināšanos, jauniešu situācijas uzlabošanos un nabadzības dziļuma samazināšanos. Vienlaikus kā izaicinājumi ir dziļas materiālās un sociālās nenodrošinātības rādītājs, mājokļa izdevumu pieaugums, vecāka gada gājuma cilvēku situācija un ienākumu nevienlīdzība.

2023. gada 24. maijā Eiropas Komisija *(turpmāk - Komisija)* publicēja Padomes lēmumu, kas paredz arī 2023. gadā saglabāt nemainīgas Padomes 2022. gada 21. novembra lēmuma 2022/2296pielikumā ietvertās nodarbinātības politikas pamatnostādnes. Nodarbinātības pamatnostādnes ir šādas:

* palielināt darbaspēka pieprasījumu,
* stiprināt darbaspēka piedāvājumu un uzlabot piekļuvi nodarbinātībai, prasmēm un kompetencēm,
* uzlabot darba tirgus darbību un sociālā dialoga efektivitāti,
* veicināt vienlīdzīgas iespējas visiem, sekmēt sociālo iekļaušanu un cīnīties pret nabadzību.

*Padomes 2023. gada 9. oktobra sanāksmē plānota Nodarbinātības komitejas un Sociālās aizsardzības komitejas viedokļu apstiprināšana, Padomes lēmuma par dalībvalstu nodarbinātības politikas pamatnostādnēm pieņemšana, kā arī viedokļu apmaiņa par jauno tehnoloģiju ietekmi uz darbu un taisnīgu digitālo pāreju, balstoties uz Spānijas prezidentūras sagatavotajiem jautājumiem:*

* *Kādas jaunas iniciatīvas ES līmenī varētu uzsākt, lai uzraudzītu un risinātu jauno tehnoloģiju ietekmi uz nodarbinātību, prasmēm, darbinieku tiesībām, darba apstākļiem, darba attiecībām un sociālajām tiesībām?*
* *Kā varam padarīt digitālo pāreju godīgu? Kā Eiropas semestris var palīdzēt dalībvalstīm veikt atbilstošas darbības?*

Latvijas nostāja:

Latvija atbalsta Nodarbinātības komitejas un Sociālās aizsardzības komitejas viedokļu apstiprināšanu.

Latvija atbalsta Padomes lēmuma pieņemšanu par to, ka 2023. gadā tiek saglabātas nemainīgas Padomes 2022. gada 21. novembra lēmumā 2022/2296 ietvertās nodarbinātības pamatnostādnes, to vispārējie mērķi un prioritātes. Latvija atzinīgi vērtē centienus veicināt darba tirgus līdzdalību, sociālo iekļaušanu un nabadzības mazināšanu ES dalībvalstīs.

Latvija uzskata, ka jaunajām tehnoloģijām ir ietekme gan uz nodarbinātību, gan sociālās drošības sistēmām, gan arī uz sociālā dialoga pārstāvību. Viens no piemēriem tam ir platformu darbs, kas maina veidu, kā konkrēta pakalpojuma pieprasījums un piedāvājums satiekas tirgū un atstāj tiešu ietekmi uz tiem, kas konkrēto pakalpojumu veic. Tāpēc ir svarīgi turpināt diskusijas par priekšlikumu direktīvai par platformu darbu, lai panāktu līdzsvarotu vienošanos, kas ņem vērā gan darbinieku, gan platformu ekonomikā darbojošos uzņēmumu intereses. Ņemot vērā direktīvas plašo tvērumu, arī attiecībā uz algoritmiskās pārvaldības regulēšanu, būtu svarīgi panākt vienošanos par šo direktīvu, pirms uzsākt darbu pie jaunām iniciatīvām. Vienlaikus uzskatām, ka arī Eiropas semestrī jauno tehnoloģiju ietekme un digitālā pāreja varētu tikt atspoguļota aktīvāk, tajā skaitā stratēģiskās virzības dokumentos un arī valstu specifiskajās rekomendācijās.

Jaunajām tehnoloģijām var būt nozīmīga ietekme uz veidu, kā tiek paveikts darbs, taču jāapzinās, ka ir darbi, kurus nav iespējams automatizēt vai digitalizēt, taču vienlaikus tehnoloģijām ir potenciāls uzlabot šāda darba kvalitāti. Sociālā aprūpe ir viens no piemēriem. Līdz ar digitalizāciju un jaunām tehnoloģijām veidojas jaunas profesijas, dažas transformējas, savukārt citas pakāpeniski izzūd. Tāpat arvien biežāk profesijās, kuras agrāk bija iespējams veikt bez digitālajām prasmēm, mūsdienās šīs prasmes ir kļuvušas par priekšnoteikumu veiksmīgai darbībai profesijā. Latvijā Profesiju klasifikators tiek periodiski atjaunināts, un arī izmaiņas Profesiju klasifikatorā atspoguļo šo tehnoloģisko attīstību.

Jaunajām tehnoloģijām, arī mākslīgajam intelektam, ir potenciāls radīt jaunas darba vietas, taču vienlaikus daļa darba vietu var arī pazust, tāpēc uzsvars liekams uz pārkvalifikāciju un mūžizglītības attīstīšanu. Tāpēc īpaši atbalstāms ir tas, ka 2023. gads ir pasludināts par Eiropas Prasmju gadu, īstenojot dažādus pasākumus mūžizglītības pieejas popularizēšanai.

Attālinātais darbs arī ir viena no jauno tehnoloģiju sniegtajām iespējām, kam ir potenciāls mazināt transporta vides ietekmi un veicināt reģionālo attīstību, cilvēkiem fiziski strādājot no attālinātākiem reģioniem, ne tikai no lielākajiem attīstības centriem.

Tehnoloģiskā attīstība rada gan iespējas, gan riskus, tāpēc ir svarīgi, lai darba tirgus institūcijas, izglītības sistēma un sociālās drošības sistēmas jau savlaicīgi ņem vērā šos izaicinājumus un veic atbilstošus pielāgojumus, arī prioritizējot prasmju, jo īpaši digitālo prasmju, pilnveides programmas, lai padarītu digitālo pāreju taisnīgu. Vienlaikus jāuzsver, ka aizvien ir noteiktas iedzīvotāju grupas (personas ar invaliditāti, romi, no ieslodzījuma vietām atbrīvotās personas, iedzīvotāji ar zemiem ienākumiem u.c.), kurām piekļuve digitālajiem risinājumiem ir ierobežota, kā arī digitālās prasmes ir nepietiekamas vai to trūkst vispār. Tāpēc pasākumi, kas vērsti uz šo grupu digitālo prasmju uzlabošanu, ir būtiski, vienlaikus saglabājot un radot arī iespējas nodrošināt atbalsta pakalpojumus tiem cilvēkiem, kuriem dažādu iemeslu dēļ digitālo prasmju līmenis saglabāsies nepietiekams, lai nodrošinātu pakalpojumu pieejamību un viņu tiesību īstenošanu.

*Ekonomikas ministrijas sagatavotā nacionālā pozīcija Nr.1 par 2023.gada Eiropas semestri apstiprināta Ministru kabineta 2023.gada 17.janvāra sēdē un Saeimas Eiropas lietu komisijas 2023.gada 13.janvāra sēdē.*

1. **Priekšlikums Padomes ieteikumam par sociālās ekonomikas pamatnosacījumu izstrādi**

2023. gada 13. jūnijā Komisija publicēja priekšlikumu, kura mērķis ir sekmēt piekļuvi darba tirgum un sociālo iekļaušanu, atbalstot dalībvalstis sociālās ekonomikas veicināšanā un normatīvā regulējuma izstrādē, kas sekmē sociālās ekonomikas attīstību. Sociālā ekonomika priekšlikuma ietvaros tiek saprasta kā dažādas autonomas privātas struktūras, kas ir neatkarīgas no valsts iestādēm un nodrošina preces un pakalpojumus saviem biedriem vai sabiedrībai saskaņā ar šādiem pamatprincipiem - cilvēku, kā arī sociālo un/vai vides aizsardzības mērķu prioritāte pār peļņu, visas vai lielākās daļas peļņas tālāka ieguldīšana, lai īstenotu savus mērķus, kā arī demokrātiska vai līdzdalības pārvaldība.

Priekšlikumā ietverti ieteikumi attiecībā uz darba tirgus politiku, sociālo iekļaušanu, apmācībām un prasmju pilnveidošanu, piekļuvi publiskajam un privātajam finansējumam, valsts atbalsta izmantošanu, izpratnes veicināšanu u.c. Vienlaikus saskaņā ar priekšlikumu dalībvalstīm ir jāpieņem jaunas vai jāpilnveido esošās sociālās ekonomikas stratēģijas.

*Padomes 2023. gada 9. oktobra sanāksmē plānots panākt politisku vienošanos par priekšlikumu.*

Latvijas nostāja:

Latvija atbalsta politisku vienošanos. Latvija atbalsta priekšlikumu un tajā ietvertos ieteikumus, kas vērsti uz sociālās uzņēmējdarbības veicināšanu, sociālo iekļaušanu, kā arī piekļuves darba tirgum uzlabošanu. Ir svarīgi nodrošināt ilgtspējīgu sociālās uzņēmējdarbības attīstību veicinošu vidi. Latvijā jau šobrīd ir radīts tiesiskais ietvars un atbalsta sistēma sociālās uzņēmējdarbības attīstībai. Vienlaikus sociālā uzņēmuma definīcija, kas ir nostiprināta Latvijas normatīvajā regulējumā, ir šaurāka par priekšlikumā izmantoto.

*Labklājības ministrijas sagatavoto pozīcijas projektu plānots apstiprināt Ministru kabineta 2023. gada 3. oktobra sēdē un Saeimas Eiropas lietu komisijas 2023. gada 6. oktobra sēdē.*

1. **Padomes secinājumi par garīgo veselību un nedrošu darbu**

Spānijas prezidentūra ir sagatavojusi secinājumu projektu, kurā uzsver, ka labiem darba apstākļiem ir pozitīva ietekme uz darbinieku garīgo veselību. Savukārt sliktai garīgajai veselībai ir ekonomiskas sekas un ietekme uz darba tirgu. Vienlaikus secinājumu projektā tiek norādīts, ka Covid-19 pandēmijas rezultātā ir pieaudzis gan stress, gan garīgās veselības traucējumi.

Secinājumu projektā dalībvalstis tiek aicinātas rūpīgi izvērtēt jauno nodarbinātības formu tiesiskās un praktiskās sekas, sekmēt kvalitatīvas nodarbinātības politikas un cīnīties pret nedrošību darba vietās, sekmēt sociālo dialogu, nodrošināt esošo ES tiesību aktu piemērošanu, atbalstīt izpēti par garīgo veselību un sekmēt prevenciju u.c. Vienlaikus Komisija tiek aicināta, izvērtējot Darba laika direktīvas īstenošanu, ņemt vērā, ka darba laiks var ietekmēt garīgo veselību, pievērst uzmanību psihoemocionālajiem riskiem darba aizsardzības kontekstā u.c.

*Padomes 2023. gada 9. oktobra sanāksmē plānots pieņemt secinājumus.*

Latvijas nostāja:

Latvija atbalsta secinājumu pieņemšanu. Priekšlikums kopumā saskan ar Latvijas Sociālās aizsardzības un darba tirgus politikas pamatnostādnēm 2021.–2027. gadam un ES darba aizsardzības stratēģiskajā satvarā noteiktajiem mērķiem un virzieniem nodarbināto veselības aizsardzībā.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr.616.*

1. **Padomes secinājumi par pašnodarbināto sociālo aizsardzību**

Spānijas prezidentūra ir sagatavojusi secinājumu projektu, kurā uzsver, ka saskaņā ar ziņojumu par Padomes ieteikuma par darbinieku un pašnodarbināto personu piekļuvi sociālajai aizsardzībai īstenošanu joprojām pastāv atšķirības attiecībā uz pieeju sociālajai aizsardzībai. Arī dalībvalstis savos nacionālajos īstenošanas plānos ir ietvērušas pasākumus, lai uzlabotu sociālās aizsardzības sistēmu adekvātumu.

Secinājumu projektā dalībvalstis tiek aicinātas turpināt īstenot nacionālajos īstenošanas plānos ietvertos pasākumus, apzināt trūkumus attiecībā uz pieeju sociālajai aizsardzībai pašnodarbinātajiem, uzlabot sociālās aizsardzības sistēmu caurspīdīgumu, pilnveidot informācijas pieejamību u.c. Vienlaikus Komisija tiek aicināta izplatīt ziņojumu un uzraudzīt ieteikuma īstenošanu, kā arī turpināt sadarbību ar dalībvalstīm un Sociālās aizsardzības komiteju.

*Padomes 2023. gada 9. oktobra sanāksmē plānots pieņemt secinājumus.*

Latvijas nostāja:

Latvija atbalsta secinājumu pieņemšanu. Latvija uzskata, ka ir būtiski nodrošināt pieeju pienācīgai sociālajai aizsardzībai darbiniekiem, tajā skaitā, nestandarta nodarbinātībā iesaistītajiem darbiniekiem, kā arī pašnodarbinātām personām.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr.616.*

1. **Padomes secinājumi par pasākumiem, lai nodrošinātu romu tautības cilvēkiem vienlīdzīgu pieeju atbilstošam un nenošķirtam mājoklim**

Spānijas prezidentūra ir sagatavojusi secinājumu projektu ar mērķi uzlabot romu tautības cilvēku, kas dzīvo nošķirtās apdzīvotās vietās, mājokļa situāciju. Secinājumu projektā tiek pievērsta uzmanība tādām vērtībām kā dažādība, nediskriminācija, tolerance, tiesiskums, solidaritāte, dzimumu līdztiesība u.c.

Secinājumu projektā dalībvalstis tiek aicinātas nodrošināt pasākumus, kas izskaustu romu nošķirtību, veikt pasākumus, lai uzlabotu infrastruktūru nošķirtajos rajonos, kā arī nacionālo romu iekļaušanas stratēģiju ietvaros veidot mājokļu programmas romiem un tajās nodrošināt nediskriminācijas kritērijus.

*Padomes 2023. gada 9. oktobra sanāksmē plānots pieņemt secinājumus.*

Latvijas nostāja:

Latvija atbalsta secinājumu pieņemšanu, jo tiks nodrošināta romu kopienas situācijas uzlabošanās mājokļu pieejamības jomā ES dalībvalstīs, vienlaikus ņemot vērā katras dalībvalsts situāciju. Latvija uzskata, ka politikas veidošanas un īstenošanas līmenī ir svarīgi iesaistīt visas iesaistītās un ieinteresētās puses, it īpaši pašus romus.

*Kultūras ministrijas sagatavoto pozīcijas projektu plānots apstiprināt Ministru kabineta 2023. gada 3. oktobra sēdē un Saeimas Eiropas lietu komisijas 2023. gada 6. oktobra sēdē.*

1. **Eiropas sociālās aizsardzības sistēmu konsolidācija un stiprināšana**

Spānijas prezidentūra ir sagatavojusi diskusiju dokumentu, kurā uzsver, ka nesenās krīzes ir parādījušas nepieciešamību pēc politikām, kas tūlītēji reaģē uz mājsaimniecību ienākumu samazināšanos. Tomēr tās nav pietiekamas, lai risinātu ekonomisko pārmaiņu sociālo ietekmi, tāpēc tiek uzsvērts gan Eiropas Sociālo tiesību pīlārs, gan digitālā un zaļā pāreja. Spānijas prezidentūra norāda gan uz dalībvalstu veiktajiem pasākumiem, piemēram, sociālās aizsardzības sistēmu reformām vai minimālo ienākumu shēmām, gan nepieciešamību pilnveidot sociālās drošības shēmu koordināciju.

*Padomes 2023. gada 9. oktobra sanāksmē plānotas politikas debates, balsoties uz Spānijas prezidentūras sagatavotajiem jautājumiem:*

* *Kā sociālās aizsardzības sistēmas ietekmē izmaiņas, kas notiek mūsu sabiedrībās un ko nesusi Covid-19 pandēmija, Krievijas agresijas kara pret Ukrainu radītās inflācijas sekas, kā arī zaļās un digitālās pārejas? Kādas ir prioritātes, lai sekmētu sociālo aizsardzību?*
* *Padomes ieteikuma par adekvātiem minimālajiem ienākumiem pieņemšana ir bijis viens solis uz priekšu sociālajā aizsardzībā. Kādas ir galvenās mācības, kas gūtas, īstenojot atbilstošas shēmas nacionālajā līmenī? Kā sociālo aizsardzību varētu attiecināt uz vismazāk aizsargātajām grupām?*
* *Vai tehnoloģiju attīstība, it īpaši mākslīgais intelekts palīdz risināt esošos sociālās drošības koordinācijas šķēršļus un sekmē saziņu starp ES dalībvalstu administrācijām? Vai ir kāda pieredze, ar kuru jūs gribētu dalīties attiecībā uz tehnoloģisko inovāciju izmantošanu, lai stiprinātu sociālo aizsardzību?*

Latvijas nostāja:

Minimālo ienākumu reformas kontekstā ieguvējas ir visas mazāk aizsargātākās iedzīvotāju grupas, jo šo iedzīvotāju minimālie ienākumi ir skaidri definēti, izmantojot konkrētu metodoloģiju, proti, kopš 2021. gada minimālie ienākumi tiek aprēķināti procentuālā apjomā no minimālo ienākumu mediānas. Vienlaikus no 2023. gada ir ieviesta jauna kārtība attiecībā uz turpmākām izmaiņām minimālo ienākumu sliekšņu pārskatīšanā, nosakot to reizi gadā, līdz ar to ienākumu pieaugums būs regulārs un atbilstošs kopējās sabiedrības ienākumu pieaugumam. Jāuzsver, ka minimālo ienākumu reformas ieviešana nebija viegls un vienkāršs process, tas prasīja ilgstošas diskusijas un pamatotas un padziļinātas argumentācijas gatavošanu, tai skaitā attiecībā uz minimālo ienākumu noteikšanas metodoloģiju, tomēr kopumā tas ir vērtējams kā ļoti nozīmīgs solis iekļaujošākas un vienlīdzīgākas sabiedrības izveidē.

Vienlaikus ienākumu pieaugums ir tikai viena sociālās aizsardzības sastāvdaļa – vienlīdz būtiski ir dažādi pakalpojumi. Kā pozitīvu piemēru var minēt Covid-19 pandēmijas laikā izmantoto klientu apkalpošanu un konsultēšanu attālināti. Lai arī nekas neaizstāj cilvēcisko kontaktu, tomēr arī šodien atsevišķos gadījumos joprojām tiek izmantotas attālinātās konsultācijas, tādējādi izvairoties no lieka resursu patēriņa tad, kad tas nav lietderīgi.

Tehnoloģiju attīstība ir radījusi iespēju ātrai informācijas un pieredzes apmaiņai starp dažādu ES dalībvalstu ekspertiem, risinot konkrētus problēmjautājumus. Tā ir iespēja papildus līdzšinējiem sadarbības modeļiem nekavējoties attālinātā režīmā apspriest esošos un plānotos risinājumus problēmsituāciju risināšanā, izmantojot līdzīgu pieeju.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr.616.*